Rådets beslutning

af 21. januar 2003

om et uforholdsmæssigt stort underskud i Tyskland - anvendelse af artikel 104, stk. 6, i traktaten om oprettelse af Det Europæiske Fællesskab

(2003/89/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 6,

under henvisning til henstilling fra Kommissionen efter traktatens artikel 104, stk. 6,

under henvisning til Tysklands bemærkninger, og

ud fra følgende betragtninger:

(1) I tredje fase af Den Økonomiske og Monetære Union (ØMU) bør medlemsstaterne i henhold til traktatens artikel 104 undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.

(3) Resolutionen om stabilitets- og vækstpagten fra Det Europæiske Råd i Amsterdam den 17. juni 1997 opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

(4) Det fastsættes i proceduren i forbindelse med uforholdsmæssigt store underskud efter artikel 104, at der træffes en beslutning om, hvorvidt der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet til traktaten som bilag, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssige store underskud, der er knyttet som bilag til traktaten om oprettelse af Det Europæiske Fællesskab(1) indeholder detaljerede regler og definitioner med henblik på anvendelsen af bestemmelserne i denne protokol.

(5) Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Kommissionen afgav en sådan udtalelse om Tyskland til Rådet den 8. januar 2003. Følgende fremgår af udtalelsen:

- Efter offentliggørelsen af sine egne økonomiske efterårsprognoser den 13. november 2002, der for Tysklands vedkommende udviste et offentligt underskud på 3,8 % af BNP i 2002, udarbejdede Kommissionen i november 2002 en rapport i henhold til traktatens artikel 104, stk. 3, der tager hensyn til de relevante faktorer.

- I overensstemmelse med traktatens artikel 104, stk. 4, har Det Økonomiske og Finansielle Udvalg afgivet en udtalelse om Kommissionens rapport.

- Tyskland har i overensstemmelse med artikel 3 i Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning af samordning af økonomiske politikker(2) fremlagt et opdateret stabilitetsprogram, som forbundsregeringen vedtog den 18. december 2002. Ifølge opdateringen udgjorde det offentlige underskud i 2002 3,75 % af BNP.

- Kommissionen finder, at der foreligger et uforholdsmæssigt stort underskud i Tyskland.

(6) Traktatens artikel 104, stk. 6, fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud.

(7) Den generelle vurdering fører til følgende konklusioner: I slutningen af 1990'erne, hvor Tyskland oplevede en forholdsvis stærk økonomisk vækst, blev der kun gjort begrænsede fremskridt med hensyn til finanspolitisk konsolidering, idet det offentlige underskud forblev på omkring 1,5 % af BNP. Der har således kun været et lille finanspolitisk spillerum til at modvirke virkningerne af et konjunkturtilbageslag eller et uventet fald i de offentlige indtægter som følge af skattereformen i 2001. Fra blot 1,4 % af BNP i 2000 voksede underskuddet til 3,7 % af BNP i 2002 og kom således til at ligge klart over referenceværdien på 3 % det år. Skønt de generelle økonomiske vilkår er blevet svækket i Tyskland såvel som i andre lande, kan overskridelsen af det budgetterede udgiftsniveau og det utilstrækkelige indtægtsniveau kun delvist forklares med cykliske faktorer. Endvidere forventes den offentlige gæld at stige til 60,9 % af BNP ved udgangen af 2002, hvilket også er en anelse over den herfor gældende referenceværdi på 60 % af BNP -

VEDTAGET FØLGENDE BESLUTNING:

Artikel 1

Det fastslås efter en generel vurdering, at der foreligger et uforholdsmæssigt stort underskud i Tyskland.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 21. januar 2003.

På Rådets vegne

N. Christodoulakis

Formand

(1) EFT L 332 af 31.12.1993, s. 7. Senest ændret ved Kommissionens forordning (EF) nr. 351/2002 (EFT L 55 af 26.2.2002, s. 23).

(2) EFT L 209 af 2.8.1997, s. 1.